Yvonne Herløv Andersen (CD), 1999-02-26:
I 1998 blev et udvalg under Sundhedsstyrelsen færdig med det, man kunne kalde for en national strategi eller en handlingsplan til forebyggelse af selvmord.
Tanken om det fremstod jo på en konference på Københavns Rådhus, hvor en af initiativtagerne var Unni Bille-Brahe, som har været en fremragende fortaler for at få gang i en national strategi og også i arbejdet med forebyggelse i øvrigt over for selvmord, og her drejer det sig så især om unge mennesker.
Den viden, vi så har i dag, ligger til grund for det, der blev ud af det, den nationale strategi.
Senere blev nedsat en referencegruppe, men jeg ser sådan set mest SF's forslag som en skubben på den proces, som meget gerne skulle i gang.
Det er rigtigt, at den er forankret ude i de forskellige amter og kommuner, og man kan derfor ikke se beløbet, de 2,4 mio. kr., som værende det, der er til rådighed, men meget gerne da også en del fra det eksterne, fra amter og kommuner.
Men alligevel: Ja, en opprioritering af det er vi da meget enige i.
Det er Sundhedsministeriet, Socialministeriet og Undervisningsministeriet, og det er da et klart udtryk for, hvor vigtigt det er med en sammenhængende politik på området.
Det væsentlige er at sætte ind med forebyggelse.
Det væsentligste er at sætte ind med forebyggelse.
Det kræver uddannelse af de personer, der fagligt kommer i forbindelse med de udsatte unge.
Det er vigtigt, at de tilegner sig en viden om, hvad det er for en adfærd hos de unge, de især skal være opmærksomme på.
Inden for sundhedssektoren skal man ikke uden opfølgning sende de personer hjem, der har forsøgt at begå selvmord.
Det skal følges op i et samarbejde mellem socialforvaltning og hospitalet, hvor de har været indlagt.
Den privatpraktiserende læge skal være særlig opmærksom på mennesker, der henvender sig med problemer, der er relateret til en krisesituation. Nu har vi så fået en nationalstrategi, og SF stiller spørgsmålet om, hvor mange år der skal gå, før den er implementeret, før den er gennemført fuldt ud.
Det synes CD er rimeligt at diskutere en tidsramme for og så i forhandlingerne om økonomien for næste års finanslov sørge for, at der er midler til at fylde rammen ud.
De forskellige forslag til gennemførelse, som SF har sat på dagsordenen, opfylder i nogen grad den lagte strategi, selv om der nok er nogle punkter, der kan være svære at gennemføre.
Her tror jeg, at specielt ordene om »at undervise i at mestre egen tilværelse« nok er vanskeligt for mange.
Men det er rent faktisk noget af det, der gør, at unge mennesker i dag har meget svært ved selv at tage hånd om deres tilværelse og de kriser, der kommer, for de har ganske enkelt aldrig lært det, og når så de støder på dem, så kan selvmord være noget af det, de vælger som udvej.
Så ja til en form for indsats dér, men om man skal kalde den for det, ved jeg ikke rigtig, for det er jo det spørgsmål, der giver diskussionen her i dag, men det er da fornuftigt nok at tage det op i skolesammenhæng også.
Vi lægger fra CD's side stor vægt på, at vi herhjemme i højere grad bliver i stand til at forebygge selvmord og selvmordsforsøg, og derfor vil vi i udvalget arbejde for i højere grad at få gennemførelsen af den nationale strategi sat på dagsordenen.
Det er utrolig vigtigt.
CD kan støtte de intentioner, som forslaget giver udtryk for.